**Települési támogatás – Lakásfenntartási támogatás**

Rendszeres települési támogatásként nyújtandó lakásfenntartási támogatás állapítható meg a szociálisan rászoruló háztartásokban élők számára, ha a háztartás tagjai által életvitelszerűen (állandó lakóhelyként) lakott lakás céljára szolgáló helyiség fenntartásával kapcsolatos rendszeres kiadások viseléséhez szükséges pénzügyi forrás nem, vagy nem teljes egészében áll a kérelmező rendelkezésére. **Lakásfenntartási támogatásra az a személy jogosult, akinek a háztartásában az egy fogyasztási egységre jutó havi jövedelem összege nem haladja meg a szociális vetítési alap összegének 325%-át azaz: 92.625,- Ft-ot, és a háztartás tagjai egyikének sincs vagyona.**

**Az egy fogyasztási egységre jutó havi jövedelem megegyezik a háztartás összjövedelmének és a fogyasztási egységek összegének hányadosával.**

**A lakásfenntartási támogatást** elsősorban természetbeni szociális ellátás formájában és a lakásfenntartással összefüggő azon rendszeres kiadásokhoz kell nyújtani, amelyek megfizetésének elmaradása a kérelmező lakhatását a legnagyobb mértékben veszélyezteti. Lakásfenntartási kiadásnak kell tekinteni a villanyáram költségét, az ivóvíz- és gázfogyasztás költségét, a hulladékszállítás és a közműves szennyvízszolgáltatás költségét, nem közművel összegyűjtött háztartási szennyvíz begyűjtése költségét, albérleti díjat, a lakáscélú pénzintézeti kölcsön törlesztő részletét és a tüzelőanyag költsűégét.

**A lakásfenntartási támogatás havi összege:**

*a)* a lakásfenntartás elismert havi költségének 30%-a, ha a jogosult háztartásában az egy fogyasztási egységre jutó havi jövedelem nem haladja meg a szociális vetítési alap összegének 50%-át (azaz: 14.250,- Ft-ot),

*b)* a lakásfenntartás elismert havi költségének és a támogatás mértékének (a továbbiakban: **TM**) szorzata, ha a jogosult háztartásában az egy fogyasztási egységre jutó havi jövedelem az *a)* pont szerinti mértéket meghaladja, de nem lehet kevesebb, mint 2500 forint, azzal, hogy a támogatás összegét 100 forintra kerekítve kell meghatározni.

**A TM** kiszámítása a következő módon történik: 0,3-[(egy fogyasztási egységre jutó jövedelem - 14.250,- Ft) x 0,15 / 28.500,- Ft] – kiszámított és két tizedes jegyre kerekített arányszáma, valamint a lakásfenntartás elismert havi költségének szorzata 100,- Ft-ra kerekítve.

**A lakásfenntartási támogatás ugyanazon lakásra csak egy jogosultnak állapítható meg, függetlenül attól, hogy a lakásban hány fő él. A jogosultsági feltételek megléte esetén a lakásfenntartási támogatás a kérelmezőt a kérelem benyújtása hónapjának első napjától egy év időtartamban illeti meg. A lakásfenntartási támogatást kifizetése havonta a megjelölt közüzemi szolgáltató számlájára történő havi átutalással valósul meg.**

**A támogatás megállapításához kérelem benyújtása szükséges, a támogatás megállapítására 8 nap áll rendelkezésre.** **Eljáró szerv Csanytelek Község Önkormányzata Képviselő-testülete által átruházott hatáskörben a település jegyzője. Felettes szerv Csanytelek Község Önkormányzata Képviselő-testülete.**

A szociális ellátásra való jogosultság megállapításához, valamint a jogosultság felülvizsgálatához a kérelmező, ellátásra jogosult *köteles:*

* + 1. *formanyomtatványon szereplő adatokról, a kérelmező és vele együtt lakó, életvitelszerűen ott tartózkodó személyekről* ***nyilatkozni,***
    2. *a szociális ellátás megállapítása előtt és alatt az eljáró szerv számára a környezettanulmány felvételét biztosítani.*

**Benyújtandó dokumentumok:**

**Kérelem rendszeres támogatásként nyújtható lakásfenntartási támogatásra elnevezésű formanyomtatvány**, *személyes megjelenés esetén érvényes személyazonosításra alkalmas fényképes okmány* (személyazonosító igazolvány, útlevél, vagy vezetői engedély) *és lakcímet igazoló hatósági igazolvány.*

A szociális ellátás megállapításához formanyomtatványon benyújtott kérelemhez**mellékelni kell** a kérelmező és a háztartás tagjainak a jövedelemszámításra irányadó időszakra jutó jövedelméről szóló igazolásokat, így többek között:

* *munkabérből származó jövedelem* esetén a munkáltató által kiállított igazolást,
* *álláskereső esetén* az együttműködésről, az álláskeresői ellátásról vagy a regisztrálásról a Csongrád-Csanád Vármegyei Kormányhivatal Csongrádi Járási Hivatala Foglalkoztatási Osztálya által kiadott, a kérelem benyújtását megelőző 30 napnál nem régebbi igazolást, határozatot, vagy az aktívkorú ellátásra való jogosultságot megállapított határozatot.
* *ápolási díjra vagy egészségügyi szolgáltatásra jogosult* eseténaz ellátást megállapító hatóság határozatának másolatát.
* MÁK Nyugdíjfolyósító Igazgatóság által folyósított *nyugdíj jellegű ellátás esetén* a kifizetést igazoló szelvényt, banki átutalási igazolást, amennyiben az ellátását levonás terheli, úgy a felsorolt igazolásokon túl a kérelem benyújtásának évére megállapított nyugdíj jellegű ellátás havi összegéről és ellátás megnevezéséről szóló nyugdíjfolyósító igazgatóság által tárgyév elején kiállított igazolást,
* *családtámogatási ellátások esetén* a kifizető szerv által kiállított igazolást, vagy a folyósítást tanúsító szelvényt, vagy bankszámlakivonatot,
* *őstermelő* *esetén* a bevételéről vezetett dokumentumból, vagy az állami adóhatóság által az őstermelő lezárt adóévéről kiállított igazolást,
* *a nem havi rendszerességgel szerzett, illetve vállalkozásból származó jövedelem esetén* a kérelem benyújtásának hónapját közvetlenül megelőző tizenkét hónap alatt szerzett nettó jövedelem egyhavi átlagának igazolását. (Azon hónapoknál, amelyek adóbevallással már lezárt időszakra esnek, a jövedelmet a bevallott éves jövedelemnek e hónapokkal arányos összegében kell beszámítani. Ha a vállalkozási tevékenység megkezdésétől eltelt időtartam nem éri el a 12 hónapot, akkor az egyhavi átlagos jövedelmet a vállalkozási tevékenység időtartama alapján kell kiszámolni.)
* *ösztöndíj esetén* *a közép- vagy felsőoktatási intézmény által kiállított igazolást, bankszámlakivonatot, vagy az átutalást igazoló elektronikus nyilvántartásból kinyomtatott adattartamot,*
* *18. életévét betöltött középfokú vagy felsőfokú oktatási intézmény nappali tagozatán tanuló esetében* a kérelem benyújtásának időpontjában hatályos diákigazolvány másolatát.
* *gyermektartásdíj esetén* a felvett, vagy megfizetett tartásdíj összegét igazoló postai szelvényt, vagy bankszámla kivonatot, vagy átvételi elismervényt, ennek hiányában a tartásdíjra jogosult jövedelemnyilatkozatát,
* *a felsoroltakban nem szereplő jövedelem esetén* a jövedelem típusának megfelelő igazolást,
* a szociális ellátás megállapítása tárgyában központi jogszabályokban meghatározott igazolásokat.

*A háztartás tagjainak jövedelmét külön-külön kell feltüntetni. A családi pótlékot, az árvaellátást és a tartásdíj címén kapott összeget annak a személynek a jövedelmeként kell figyelembe venni, akire tekintettel azt folyósítják. A jövedelemnyilatkozatban szereplő jövedelmekről a jövedelem típusának megfelelő iratot vagy annak másolatát a kérelemhez mellékelni szükséges.*

**Nem minősül jövedelemnek, így nem kell feltüntetni a** rendkívüli települési támogatást a lakhatáshoz kapcsolódó rendszeres kiadások viseléséhez nyújtott települési támogatást, a rendkívüli gyermekvédelmi támogatást, a rendszeres gyermekvédelmi kedvezmény keretében nyújtott támogatást és az a melletti pótlékot, a nevelőszülők számára fizetett nevelési díjat és külön ellátmányt, az anyasági támogatást, a nyugdíjprémiumot, az egyszeri juttatást, a tizenharmadik havi ellátást és a szépkorúak jubileumi juttatását, a súlyos mozgáskorlátozott személyek pénzbeli közlekedési kedvezményeit, a vakok személyi járadékát és a fogyatékossági támogatást, a fogadó szervezet által az önkéntesnek külön törvény alapján biztosított juttatást, az alkalmi munkavállalói könyvvel történő munkavégzés, az egyszerűsített foglalkoztatásról szóló törvény alapján történő munkavégzésnek, valamint a természetes személyek között az adórendszeren kívüli keresettel járó foglalkoztatásra vonatkozó rendelkezések alapján háztartási munkára létesített munkavégzésre irányuló jogviszony keretében történő munkavégzésnek a havi ellenértékét, a házi segítségnyújtás keretében társadalmi segítségnyújtás keretében társadalmi gondozásért kapott tiszteletdíjat, az energiafelhasználáshoz nyújtott támogatást, a szociális szövetkezet tagja által, a közérdekű nyugdíjas szövetkezet öregségi nyugdíjban vagy átmeneti bányászjáradékban részesülő tagja által, valamint a kisgyermekkel otthon lévő szövetkezetének nem nagyszülőként gyermekgondozási díjban vagy gyermekgondozást segítő ellátásban részesülő tagja által a szövetkezetben végzett tevékenység ellenértékeként megszerzett, a személyi jövedelemadóról szóló törvény alapján adómentes bevételt, az életvitelszerűen lakott ingatlan eladása, valamint az életvitelszerűen lakott ingatlanon fennálló vagyoni értékű jog átruházása esetén az eladott ingatlan, illetve átruházott vagyoni értékű jog ellenértékének azon része, amelyből az eladást vagy átruházást követő egy éven belül az eladó vagy átruházó saját, vagy közeli hozzátartozója életvitelszerű, tényleges lakhatásának célját szolgáló ingatlan vagy vagyoni értékű jog vásárlására kerül sor, valamint az elengedett tartozás, illetve a megszűnt kötelezettség, ha a tartozás elengedésére vagy a kötelezettség megszűnésére a természetes személyek adósságrendezési eljárásában, továbbá közüzemi szolgáltatás szolgáltatója, illetve pénzügyi intézmény által, az adós megélhetését veszélyeztető szociális helyzete miatt kerül sor.

**Lakhatási kérelemhez kapcsolódó további igazolások:**

**A háztartás lakhatása során a lakhatást legnagyobb mértékben veszélyeztető közüzemi költségről szóló közüzemi közszolgáltató által a kérelem benyújtását megelőző 30 napon belül kiállított számla másolata.**

**Nem állapítható meg a lakásfenntartási támogatás annak a kérelmezőnek, aki a vonatkozó helyi rendeletben foglalt jogosító feltételeknek nem felel meg, a kérelem elbírálásához szükséges igazolásokat, közüzemi számlákat a kérelmével együtt, vagy a hiánypótlásként megadott határidőre nem csatolja be.**

A változás és a haláleset hónapjára járó teljes összegben való folyósítását követően **meg kell szüntetni a rendszeres ellátásként megállapított települési támogatásra való jogosultságot annak a személynek, akinek a lakcíme a támogatás folyósításásan időtartama alatt megváltozik, vagy elhalálozik. Meg kell szüntetni továbbá a lakásfenntartási támogatás folyósítását, ha az arra való jogosultság a jogosultság ideje alatt megszűnik, vannak bejelentése, vagy a hivatalos tudomásszerzés hónapjának utolsó napjával.**

**Vonatkozó jogszabályok:**

A szociális igazgatásról és szociális ellátásokról szóló 1993. évi III. törvény, az általános közigazgatási rendtartásról szóló 2016. évi CL. törvény, a pénzbeli és természetbeni szociális ellátások igénylésének és megállapításának, valamint folyósításának részletes szabályairól szóló 63/2006. (III. 27.) Korm. rendelet valamint Csanytelek Község Önkormányzata Képviselő-testülete az önkormányzat által nyújtott szociális ellátásokról szóló módosított 9/2018. (VI. 29.) Önkormányzati rendelete.

**Fogalmak:**

**Egyedülálló:** az a személy, aki hajadon, nőtlen, özvegy, elvált vagy házastársától külön él, kivéve, ha élettársa van. A házastársak akkor tekinthetők különélőnek, ha a lakcímük különböző.

**Egyedül élő:**az a személy, aki egyszemélyes háztartásban lakik;

**Lakóhely vagy tartózkodási hely:** a kérelem benyújtását megelőzően az okmányirodánál bejelentett és a lakcímet igazoló érvényes hatósági igazolványba (lakcímkártyába) bejegyzett lakóhely vagy tartózkodási hely.

**Háztartás:**az egy lakásban együtt lakó, ott bejelentett lakóhellyel vagy tartózkodási hellyel rendelkező személyek közössége;

**Jövedelem**: a személyi jövedelemadóról szóló 1995. évi CXVII. törvény (a továbbiakban: Sztv.) szerint meghatározott, belföldről vagy külföldről származó - megszerzett - vagyoni érték (bevétel), ideértve az Sztv. 27. § (1) bekezdés b) pontjában meghatározott bevételt, valamint a tv. 1. számú melléklete szerinti adómentes bevételt, továbbá az a bevétel, amely után az egyszerűsített vállalkozói adóról, illetve az egyszerűsített közteherviselési hozzájárulásról szóló törvény szerint adót, illetve hozzájárulást kell fizetni. A jövedelmi adatok alatt **havi nettó jövedelmet kell érteni.** A nettó jövedelem kiszámításánál a bevételt az elismert költségekkel és a befizetési kötelezettséggel csökkentett összegben kell feltüntetni.

**Vagyon:** az a hasznosítható ingatlan, jármű, vagyoni értékű jog, továbbá pénzforgalmi szolgáltatónál kezelt – jövedelemként figyelembe nem vett – összeg - amelynek

* *külön-külön számított forgalmi értéke,* illetőleg összege a szociális vetítési alap összegének harmincszorosát (855.000,- Ft) vagy
* *együttes forgalmi értéke* a szociális vetítési alap összegének nyolcvanszorosát (2.280.000,- Ft)
* meghaladja, azzal, hogy *nem minősül vagyonnak az az ingatlan, amelyben az érintett életvitelszerűen lakik*, az a vagyoni értékű jog, amely az általa lakott ingatlanon fennáll, továbbá a mozgáskorlátozottságára tekintettek fenntartott gépjármű.

**Elismert költség:** a személyi jövedelemadóról szóló törvényben elismert költség, valamint a fizetett tartásdíj.

**Befizetési kötelezettség: a** személyi jövedelemadó, az egyszerűsített vállalkozási adó, a magánszemélyt terhelő egyszerűsített közteherviselési hozzájárulás, egészségbiztosítási hozzájárulás és járulék, egészségügyi szolgáltatási járulék, nyugdíjjárulék, nyugdíjbiztosítási járulék, magán-nyugdíjpénztári tagdíj és munkavállalói járulék.

**Fogyasztási egység:** a háztartás tagjainak a háztartáson belüli fogyasztási szerkezetet kifejező arányszáma, ahol

1. a háztartás első nagykorú tagjának arányszáma 1,0,
2. a háztartás második nagykorú tagjának arányszáma 0,9,
3. a háztartás minden további nagykorú tagjának arányszáma 0,8,
4. a háztartás első és második kiskorú tagjának arányszáma személyenként 0,8,
5. a háztartás minden további kiskorú tagjának arányszáma tagonként 0,7.

Ha a háztartás nagykorú tagja gyermekét egyedülállóként nevelő szülő - ideértve a gyámot, a nevelőszülőt és a hivatásos nevelőszülőt - él, a rá tekintettel figyelembe vett arányszám 0,2-del növekszik.

**Lakásfenntartás elismert havi költsége:**

A tényleges havi közüzemi számlák helyett az alább jelzett m2 és 450,- Ft szorzata alapján számolt havi költséget kell alapul venni. A *kérelmező* *által lakott lakás vagy nem lakás céljára szolgáló helyiség nagyságától függetlenül a lakásfenntartás elismert költségét az alábbi lakásnagyságok figyelembe vételével kell kiszámítani:*

- egyszemélyes háztartás esetén **35 m2**

- 2 személyes háztartás esetén **45 m2**

- 3 személyes háztartás esetén **55 m2**

- 4 személyes háztartás esetén **65 m2**

- ha 4-nél több személy lakik a háztartásban, akkor minden további személy után **5-5 m2,**

*de legfeljebb a jogosult által lakott lakás nagysága.*

**A szociális iroda személyes ügyfélfogadási rendje:**

**Hétfő: 08.00-16.30 óráig, Szerda: 8.00-16.30 óráig, Péntek: 8.00-14.00 óráig.**

**2024.05.09.**